《新峰寺元钟》
清代·黄本骐

苍云乱卷群山走，秋风声咽蒲牢吼。鞺鞳噌吰五百年，一钟野牢悬双纽。

拭眼细读腰际铭，钗股缪篆半昏黝。上镌大德九年铸，五字差堪辨跟肘。

我闻奇渥铁木儿，继统忽烈御九有。牛角河山风逐鹿，驹隙沧桑云幻狗。

何如寸莛钟荒隅，山鬼夜拜头陀守。佛龛一镫青荧荧，欲去不去摩挲久。

钟旁老衲坐微笑，云此何足夸不朽。开山旧有唐年钟，阳款阴识昧谁甘。

锈深蒲鸽日留斑，声喑苍鲸秋闭口。古怀触我思茫然，寒箨萧萧下林薮。

作者简介：黄本骐，字花耘，湖南宁乡人。嘉庆戊辰举人，官城步训导。有《三十六湾草庐稿》。